Khaled al-Asaad (1934 – 18 Augustus 2015; Arabies: خالد الأسعد), ook Khaled Asaad, was ’n Siriese argeoloog en die hoof van oudhede vir die wêrelderfenisgebied Palmyra. Hy het dié pos langer as 40 jaar beklee. Op 81-jarige ouderdom is hy in die openbaar deur die ekstremistiese groep Islamitiese Staat in Irak en die Levant (ISIL) onthoof. Al-Asaad is in Tadmoer, Sirië, gebore en het die grootste deel van sy lewe daar gewoon. Hy het ’n diploma in geskiedenis gekry aan die Universiteit van Damaskus. Hy was die pa van 11 kinders, van wie een Zenobia genoem is, na die bekende Palmyreense koningin. Hy het betrokke geraak by die opgrawings in Palmyra en in 1963 die hoof van oudhede van dié antieke terrein geword. Een van sy prestasies was om Palmyra op die lys van Unesco se wêrelderfenisgebiede te kry. Hy was vlot in Aramees en het tot in 2011 gereeld tekste vertaal. In 2003 was hy deel van ’n Siries-Poolse span wat ’n 3de-eeuse mosaïekwerk ontdek het van ’n geveg tussen ’n mens en ’n gevleuelde dier.